www1.amalnet.k12.il/amalna/nofar/profession/safro

זהבה קרן

**אקליפטוס/ רחל**

**סיכום**

**הכותרת:** "אקליפטוס" מופיע רק בכותרת!- דבר זה מחזק את ההרגשה של הקורא, שהשיר מדבר לא רק על עץ.

**תוכן השיר:** השיר מדבר על אקליפטוס שנכרת וחידש את צמיחתו (את נופו=צמרתו).

**מבנה השיר:**

לכל שלב בתהליך מוקדש בית: בית א- הכריתה, בית ב- הגזע ששרד, בית ג- הצמיחה המחודשת.

**אמצעים אמנותיים:**

1. בתיאור העץ יש שימוש בעיקר ***בהאנשה*** *(פרסוניפיקציה).*

***(האנשה*** *- ציור לשוני המציג דומם או צומח, בעל חיים, רעיון, הרגשה, כאילו הם אנושיים. אובייקטים דוממים או בעלי חיים וכו' יכולים לחשוב, להביע רגשות ולהתנהג כמו בני אדם.  המשורר איתמר יעוז-קסט כתב באחד משיריו:  "לבוש שחור/ ישב הערב על מפתן הצריף")*

העץ מוצג כקורבן למעשה אלימות או לגורל אכזר, וכיצור סובל ומרגיש. גזע העץ מתואר כבשר ("שאר"). השוואה של האדם לעץ היא השוואה מקובלת בתנ"ך ובספרות. במקרה זה, השיר מדגיש את כוח ההתחדשות המופלא של החיים בכלל, ושל האדם בפרט. אם בכריתה מדובר על משבר בחיים (פיזי או נפשי), אז בשיר יש הקבלה משלימה בין האדם לבין העץ.

אם בכריתה מדובר על מוות (מכת קרדום), אז יש בשיר הקבלה ניגודית, כלומר- העץ מתאושש, ואילו האדם אינו מתאושש.

2) **נקודת המבט בשיר משתנה:** מגוף ראשון בבית א ("לא אחת ראיתי," עדות אישית), לגוף כללי בבית ב ("ותמיד נדמה.."), עד גוף שני בבית ג (תעמוד...משתאה...תביט). יש כאן רצון להעביר את החוויה ממישור אישי, למישור כלל אנושי. כאילו אומרת הדוברת: אני ראיתי, תראה גם אתה ותבין את גורל האדם. מדובר במקרה, שאינו חד פעמי: "לא אחת ראיתי." מדובר בתוצאה של ניסיון חיים מצטבר, לא בחוויה חד פעמית. אבל התופעה מפליאה תמיד.

3) **הפעלים:** "הונף.. / הורד וננעץ.." – יש כאן ציור של תנועת היד של הכורת בהדרגה: הרמה, הורדה, והמכה עצמה (כמו בהילוך איטי במצלמה). דבר זה מדגיש את הכאב שבמכה, ואת הפחד מתוצאותיה. גם החלוקה, ההפרדה של הפעלים על פני שתי שורות מדגישה זאת.

4) **הניגודים:**

הניגוד מדגיש

חיים מול מוות

בבית א: שרוע דום...................המרטיט

מעולל בעפר...............נוהר

מזכיר מנהגי אֵבל

5) **חזרות:** בבית השלישי חוזרים אותם תארים, המיוחסים לעץ לפני הכריתה. הדוברת שבה אל העץ שנה מאוחר יותר ורואה את העץ "כאז" (המילה חוזרת כאן פעמיים כדי להדגיש את המעגליות, את השלמת תהליך ההתחדשות).

"נוהר ומרטיט"- שימו לב שהשיר מסתיים דווקא במילה "מרטיט" ולא במילה "נוהר". אולי כדי להדגיש את החשש ההולך ומתגבר מפני הבאות.

6) **כיוונים בשיר:** בבית ראשון מבטו של הדובר מושפל למטה, לעץ השוכב, בבית השני המבט מתרומם מעט כדי לראות את הגזע שנותר, ובבית השלישי המבט הוא כלפי מעלה - אל צמרתו היפה של העץ. הכיוון הוא ביטוי לחוזק ותקווה.

**סיכום משמעות השיר:**

האני הדובר מתבונן בטבע ומוצא בו הקבלה בין חיי האדם, ובין העץ. הוא רוצה שנלמד מהעץ ש-

* הדברים הרעים שקורים לנו לעיתים אינם בשליטתנו, אבל דרכי ההתמודדות בהם תלויים בנו.
* ממשברים קשים אפשר לצאת מחוזקים יותר.
* כל אדם שיש בו תקווה וכמיהה-למעלה, הגורל לא יהרוס אותו.

**השיר הוא שיר לירי** מפני שזהו שיר שמביע רגשות של הכותב, אך אנשים רבים יכולים להתחבר לרגשות האלו. ישנם בו המרכיבים הבאים: זמן, אני דובר (=קול), תיאור מצב ותמונת טבע שאפשר לצייר אותה, והיא זו שמביעה את הרגשות.

עריכה לשונית: דבורה לוי